Burjassot presenta una cuidada i variada programació per a commemorar el centenari del naixement de Vicent Andrés Estellés
2025-07-24

El mes de gener passat, començava a rodar el projecte Estellés als Pobles, projecte que aglutina a 40 ajuntaments i a les tres universitats públiques de la Comunitat Valenciana per a commemorar el centenari del naixement del poeta burjassoter Vicent Andrés Estellés (Burjassot, 1924-1993).

Després d’estos mesos de treball, des de l’Ajuntament de Burjassot, a través de la Regidoria de Cultura, dirigida per Javier Naharros, s’ha preparat una cuidada i variada programació d’actes gratuïts, dins d’aquest projecte, en els quals es retrà homenatge al poeta.

Una programació que arranca este mateix cap de setmana, concretament el dissabte 27 d’abril a les 21.30 hores en l’entrada de l’Ermita de Sant Roc amb la posada en escena de l’obra Rosa de paper, del creador i ballarí burjassoter Salvador Rocher, una coproducció entre l’Ajuntament i la companyia Marroch.

Al maig, concretament el divendres dia 24, a les 18.00 hores, arribarà a la Plaça de l’Ajuntament Sulayr, la transformació, un espectacle infantil i musical a càrrec de Verónica Rubio.

Les activitats continuaran el mes de juny, el divendres dia 28, amb la monòleg de l’humorista, influencer i creador de contingut Fran Tudela, més conegut pel seu nom artístic, Cabrafotuda, que serà a l’Auditori de la Casa de Cultura a partir de les 22.00 hores. Ja el mes de juliol, el dissabte dia 6 a les 19.00 hores, està prevista l’actuació del Grup de Danses l’Empalme en el Centre Cultural Tívoli, posant en escena Mar i Meravelles d’Estellés.

Després de les vacacions estivals, Burjassot té al setembre una cita molt especial amb el seu autor per antonomàsia: el lliurament del XXII Premi de Poesia Vicent Andrés Estellés que tindrà lloc el dijous dia 12 en l’Antic Mercat a les 20.30 hores i que comptarà amb l’actuació d’Estellés i l’amor. Este acte requerix invitació prèvia.

Uns dies més tard, el dissabte 14 de setembre, està previst un acte, encara per definir, al costat de la Diputació de València i, per a finalitzar el mes, arribarà el recital de poesia Les Muses d’Estellés. Serà el dijous 26 de setembre a les 19.30 hores.

Octubre arribarà amb el recital de poesia de l’alumnat de l’IES Vicent Andrés Estellés i novembre rebrà a la Companyia Quatre Gotes amb el seu espectacle Recomane tenebres, un recital poesia estellesiana amb música en directe. Serà a la Casa de Cultura, el dijous 8 a les 19.30 hores.

L’any finalitzarà amb dos noves actuacions, en el Tívoli i en l’Ermita de Sant Roc. D’una banda, el dijous 12 de desembre, a les 19.00 hores, el Tívoli acollirà Mar-E, un espectacle de poesia escènica de la Companyia Poetas en Plutón i en el cas de l’Ermita de Sant Roc, està prevista l’actuació del Cor Ciutat de Burjassot amb un repertori musical en honor a Estellés, amb la data per definir.

A tot això s’unixen les exposicions que es realitzaran al llarg de l’any, la Ruta Estellés, conferències, espais temàtics…un bon conjunt d’activitats encaminades a homenatjar el gran poeta de Burjassot.

El programa està subjecte a modificacions o canvis ja que s’anirà ajustant per a afegir noves activitats o accions l’objectiu de les quals continuarà sent posar en valor la figura del poeta.